Ændret fokus betyder, at Aalborg Portland nu må tage afsked med 61 medarbejdere. De får nu hjælp til at komme videre til nyt arbejde.

Cementvirksomheden Aalborg Portlands kursændring koster 61 medarbejdere jobbet. Det oplyser direktør Frands I. Grex torsdag, efter at virksomheden i sidste uge meddelte, at den samler fokus på to hovedområder: Norden og resten af verden - og i den forbindelse stod foran afskedigelser. Men nu er der sat tal på. - Vi orienterer i dag torsdag de berørte medarbejdere, og tilbyder i den forbindelse alle berørte medarbejdere en hjælp til at komme videre til nyt arbejde, siger direktør Frands I. Grex fra fabrikken i Aalborg. Organisationsændringen på Aalborg Portland sker som følge af ændringer på verdensmarkedet. - Der er dermed løbende behov for, at Aalborg Portland sikrer sin konkurrencedygtighed og skaber øget fokus på de områder, hvor indtjeningen skal forbedres. Det er baggrunden for, at Aalborg Portland gruppen må gennemføre besparelser nogle steder for at kunne investere på vækstområderne, siger koncernfinansdirektør Henning Bæk.